Fineus
Fineus er en blind græsk sagnkonge i Thrakien, som plagedes af harpyierne, der stjal hans mad, så han var døden nær af sult. På deres rejse kom argonauterne forbi og befriede den afmægtige Fineus for hans plageånder. Ifølge de ældste versioner af historien skyldes begge hans straffe, at han havde misbrugt profetiske evner og derved vist overmod over for guderne; i en senere "tragisk" version, bl.a. hos Apollonios Rhodios, straffes han med blindheden, fordi han har ladet sig forlede af sin anden kone til at dræbe eller blinde sine børn af første ægteskab.